Իսկ մեր մեծ նվաճումը համարում ենք 2010թ. մայիսի 28-ին Միսլատայում «Արարատ» հայկական Միության (Asociacion Armenia) նախաձեռնությամբ Հայոց Ցեղասպանությանը նվիրված Ջիվան Միրզոյանի «Կենաց Խաչ» (Cruz de la Vida) հուշարձանի բացումը, որը խորհրդանշում է նաեւ հայ-իսպանական բարեկամությունը: Այն տեղադրվել է քաղաքի ամենապատմական վայրում, ուր 16-րդ դարում եղել է արաբական մզկիթ: Հուշարձանը մոտ 3 մ բարձրություն ունի եւ քանդակված է մարմարի փոշուց: Քանդակագործը նախկին ԽՍՀՄ, իսկ հետագայում նաեւ Ռուսաստանի նկարիչների եւ քանդակագործների միության անդամ է: Ջիվան Միրզոյանը «Արարատ» հայկական միության ակտիվ անդամներից է, մշակույթի հարցերով փոխնախագահ: Նա նաեւ նկարչություն է դասավանդում միության կիրակնօրյա դպրոցում: Հուշարձանի բացումը կատարել են Միսլատայի քաղաքապետ Մանուել Կոռեդերան (Manuel Corredera), Հայաստանի հյուպատոս Մհեր Բադալյանը, «Արարատ» միության նախագահ Արարատ Ղուկասյանը եւ քանդակագործ Ջիվան Միրզոյանը: